‘Polisiebeampte’ slaan toe op biskop se huisArgieffoto Die polisie in Giyani in Limpopo is op soek na ŉ man wat homself as ŉ polisiebeampte voorgedoen en ŉ plaaslike biskop van ŉ groot bedrag kontant beroof het. Kol. Moatshe Ngoepe, woordvoerder van die polisie, het gesê die man het by die biskop se huis opgedaag en die biskop se vrou daarvan beskuldig dat sy ŉ dwelmhandelaar is. “Hy het omkoopgeld van die gesin geëis om te verseker dat hulle nie in hegtenis geneem word nie. Hy het ŉ bedrag kontant van die gesin gesteel en daarna verdwyn.” Die polisie is ontbied en daar is bevind die man is ŉ bekende persoon in die omgewing. “Hy is egter in hierdie stadium steeds voortvlugtig.” Die polisie versoek Chisa Gezani Thomas Rivombo, wat in Jimmy Galalume buite Giyani woon om by die Giyani-polisiestasie of naaste polisiestasie aan te meld om hulle met hul ondersoek by te staan. Die ondersoek duur voort.